**Проект**

ЗАКОН ЗА ИЗМЕНЕНИЕ И ДОПЪЛНЕНИЕ НА

ЗАКОНА ЗА МОРСКИТЕ ПРОСТРАНСТВА, ВЪТРЕШНИТЕ ВОДНИ ПЪТИЩА И ПРИСТАНИЩАТА НА РЕПУБЛИКА БЪЛГАРИЯ

(обн., ДВ, бр. 12 от 2000 г., изм., бр. 111 от 2001 г., бр. 24 и 70 от 2004 г., бр. 11, 45, 87, 88, 94, 102 и 104 от 2005 г., бр. 30, 36, 43, 65, 99 и 108 от 2006 г., бр. 41, 54 и 109 от 2007 г., бр. 67, 71, 98 и 108 от 2008 г., бр. 47 и 81 от 2009 г., бр. 61 и 88 от 2010 г. и бр. 23 от 2011 г., доп., бр. 32 от 2012 г., изм., бр. 53 от 2012 г., изм. и доп., бр. 15 и 28 от 2013 г., изм., бр. 66 от 2013 г., изм. и доп., бр. 109 от 2013 г., изм., бр. 24 и 98 от 2014 г. и бр. 14 от 2015 г., изм. и доп., бр. 52 от 2015 г., изм., бр. 26 от 2016 г. изм. и доп., бр. 13 от 2017 г., изм., бр. 58 и 96 от 2017 г., изм. и доп., бр. 28 от 2018 г.)

**§ 1.** В чл. 60а се правят следните изменения и допълнения:

**1.** В ал. 2 думите „пристанищните райони“ се заменят с „пристанищните съоръжения по смисъла на чл. 2, т. 11 от Регламент (ЕО) № 725/2004 г. на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения (OB, L 129 от 29 април 2004 г.), изменен с Решение 2009/83/ЕО на Комисията от 23 януари 2009 г. (OB, L 29 от 31 януари 2009 г.) и с Регламент (ЕО) № 219/2009 г. на Европейския парламент и на Съвета от 11 март 2009 г. (OB, L 87 от 31 март 2009 г.)“.

**2.** В ал. 3 запетаята след думите „международно свидетелство за сигурност на кораба“ се заменя с „и“, а думите „както и удостоверение за съответствие на пристанището“ и запетаите преди и след тях се заличават.

**3.** Алинея 4 се изменя така:

„(4) С наредбата по ал. 2 се определят и условията и редът за защита от нерегламентиран достъп и за работа с информацията, съдържаща се в оценките на сигурността и в плановете за сигурност на корабите, както и в оценките на сигурността, в докладите за начина на извършването им и в плановете за сигурност на пристанищата и пристанищните съоръжения.“;

**§ 2.** В чл. 67, ал. 1 думата „надконтиненталния“ се заменя с „над континенталния“.

**§ 3.** В чл. 87, ал. 2 след думата „надзор“ се добавя „по Дунава“.

**§ 4.** В чл. 92 се правят следните изменения и допълнения:

**1.** В ал. 5:

**а)** в т. 2 след думите „собственикът на“ се добавя „територията и пристанищната инфраструктура на“;

**б)** в т. 5 запетаята след думата „пристанището“ и думите „за извършването на които се изисква ползването на пристанищна територия и/или пристанищни съоръжения“ се заличават;

**в)** в т. 9 запетаята след думата „наименованието“ се заменя с „и“, думите „координатите на граничните точки и площта на територията“ и запетаята след тях се заличават, а числото „4“ се заменя с „2“;

**г)** в т. 10 думите „координатите на граничните точки и площта на“ се заменят с „идентификаторите по кадастралната карта на поземлените имоти, съставляващи“;

**д)** точка 12 се отменя;

**е)** в т. 13 числото „12“ се заменя с „11“.

**2.** Създават се ал. 10 – 12:

„(10) Производството по вписване в регистъра по ал. 4 започва по заявление на заинтересуваното лице при промени в обстоятелствата по ал. 5, т. 1 – 11, които не налагат издаване на ново удостоверение за експлоатационна годност, а във всички останали случаи – по инициатива на административния орган.

(11) Когато със заявлението за вписване не са представени или не са представени достатъчно доказателства, установяващи настъпването на заявените за вписване обстоятелства, директорът на съответната териториална дирекция на Изпълнителна агенция „Морска администрация“ и капитан на пристанището уведомява писмено заявителя за необходимостта да отстрани установената нередовност в срок от 10 работни дни, считано от датата на получаване на уведомлението, и указва, че ако същата не бъде отстранена в срок, производството ще бъде прекратено.

(12) Вписванията в регистъра по ал. 4 се извършват от длъжностни лица в териториалните дирекции на Изпълнителна агенция „Морска администрация“, определени от директора на съответната дирекция и капитан на пристанището, в 14-дневен срок от подаване на заявлението, съответно от отстраняване на недостатъците му по реда на ал. 11. В същия срок, след извършване на вписването, на заявителя се издава удостоверение за регистрация на пристанището, съответно пристанищния терминал.“

**§ 5.** В чл. 96 се правят следните изменения:

**1.** В ал. 2, т. 5 думите „собственикът му“ се заменят със „собственикът на неговата територия и пристанищна инфраструктура“.

**2.** В ал. 3, т. 4 думите „пристанището, съответно пристанищният оператор“ и запетаята след тях се заменят с „неговата територия и пристанищна инфраструктура“.

**§ 6.** В чл. 103, ал. 2 се правят следните изменения и допълнения:

**1.** В т. 2 след думите „кейове или“ се добавя „други“, думата „акостиране“ се заменя с „приставане“, запетаята след думата „котва“ се заличава, а думите „приближаването и“ се заменят с „или“.

**2.** Точка 4 се изменя така:

„4. инфраструктура за достъп;“.

**3.** В т. 6 запетаята след думите „обработване на отпадъци“ и думите „включително и възможността за сключване на договори с доставчици на услуги за приемане на отпадъци от корабоплавателна дейност, както“ се заличават.

**§ 7.** В чл. 103а се правят следните изменения:

**1.** Алинея 1 се заличава.

**2.** В ал. 2 навсякъде в текста думата „Списъците“ се заменя със „Списъкът“ и думата „тях“ – с „него“, а думите „по ал. 1, т. 1 и 2“ се заменят със „за обществен транспорт“.

**§ 8.** В чл. 103в се правят следните изменения:

**1.** Алинея 1 се изменя така:

„(1) За посещаващите българско пристанище за обществен транспорт кораби, с изключение на военните, и за опериращите в такова пристанище кораби се заплащат пристанищни такси за:

1. ползване на пристанищната инфраструктура;

2. приемане и обработване на отпадъци – резултат от корабоплавателна дейност.“

**2.** Алинея 2 се изменя така:

„(2) Таксите по ал. 1 се определят по размер и се събират от:

1. Държавно предприятие „Пристанищна инфраструктура“ – за пристанищата за обществен транспорт, по отношение на които се прилага Регламент (ЕС) 2017/352 на Европейския парламент и на Съвета от 15 февруари 2017 г. за създаване на рамка за предоставянето на пристанищни услуги и общите правила за финансовата прозрачност на пристанищата (ОВ, L 57 от 3 март 2017 г.), наричан по-нататък за краткост „Регламент (ЕС) 2017/352“, и за другите пристанища за обществен транспорт – държавна собственост;

2. собствениците на територията и пристанищната инфраструктура на пристанища за обществен транспорт, различни от посочените в т. 1.“

**3.** Алинея 3 се изменя така:

„(3) Пристанищните такси по ал. 1 се събират:

1. преди отплаването – за корабите, посетили българските пристанища за обществен транспорт;

2. периодично – за корабите, които оперират в българските пристанища за обществен транспорт.“

**4.** Алинея 4 се изменя така:

„(4) Държавно предприятие „Пристанищна инфраструктура“ превежда на Министерството на отбраната част от таксите по ал. 1, т. 1, която съответства на поддържаните от него средства за навигационно осигуряване.“

**5.** Алинея 5 се изменя така:

„(5) Пристанищните такси се обявяват публично като се публикуват на официалната интернет страница на лицето по ал. 2. Информация за пристанищните такси се предоставя на ползвателите на пристанището и чрез поставянето ѝ на подходящо достъпно за тях място в пристанището.“

**6.** Алинеи 6 и 7 се отменят.

**§ 9.** В чл. 103г се правят следните изменения и допълнения:

**1.** Алинея 1 се изменя така:

„(1) При определяне на размера на таксите по чл. 103в, ал. 1, т. 1 се спазват следните принципи:

1. прозрачност;

2. обективност;

3. недискриминация;

4. съответствие с правилата на конкуренцията;

5. съобразяване с търговската стратегия и инвестиционните планове, прилагани в съответното пристанище.“

**2.** Алинея 2 се изменя така:

„(2) В съответствие с прилаганата в пристанището икономическа стратегия и политика за пространствено планиране може да бъдат определяни различни размери на таксите по чл. 103в, ал. 1, т. 1 с оглед на различните типове кораби, които посещават пристанището, както и с цел да се насърчи по-ефективното използване на пристанищната инфраструктура, превозите на къси разстояния, опазването на морската и речната околна среда, енергийната ефективност или ефективността по отношение на въглеродните емисии от водния транспорт.“

**3.** Създава се ал. 5:

„(5) Таксите по чл. 103в, ал. 1, т. 1 се разходват за обезпечаване на достъпа до съответното пристанище, включително за покриване на разходите за изграждане и поддържане на инфраструктурата за достъп и другата обща техническа инфраструктура на пристанището, както и за поддържане на проектните дълбочини в акваторията на пристанището.“

**§ 10.** Член 103д се изменя така:

„Чл. 103д. (1) При определяне размера на таксите по чл. 103в, ал. 1, т. 2 се спазват следните принципи:

1. размерът на таксите да не насърчава изхвърлянето на отпадъци в морето, съответно в река Дунав;

2. събираните такси да са съобразени с вида и големината на корабите и да покриват не по-малко от 30 на сто от разходите за осигуряване на пристанищни приемни съоръжения и за приемане и обработване на отпадъците – резултат от корабоплавателна дейност;

3. частта от разходите, която не е покрита от таксите, ако има такава, да се заплаща на база действително предадените отпадъци по вид и количество;

4. размерът на таксите може да бъде намален, ако управлението, проектирането, оборудването и експлоатацията на кораба от екологична гледна точка са такива, че може да се докаже, че той отделя намалени количества отпадъци от експлоатация;

5. точки 2, 3 и 4 не се прилагат при определяне размера на таксите, дължими за риболовните кораби и яхтите.

(2) Таксите по чл. 103в, ал. 1, т. 2 се заплащат за всички кораби, които посещават или оперират в съответното пристанище, независимо дали е ползвано пристанищно приемно съоръжение или не.

(3) Може да бъде освободен от заплащане на таксата по чл. 103в, ал. 1, т. 2 корабопритежателят на кораб, за който по установения в наредбата по чл. 371 от Кодекса на търговското корабоплаване ред е постановено освобождаване от задължението за предаване на отпадъци – резултат от корабоплавателна дейност, защото са изпълнени едновременно следните условия:

1. корабът оперира по установена корабна линия;

2. корабопритежателят има сключен договор с пристанищен оператор за предаване на отпадъците – резултат от корабоплавателна дейност, в някое от пристанищата по линията и заплаща такси в това пристанище или на оператора за услугата.

(4) Освобождаването по ал. 3 се извършва от лицето, което събира таксите по чл. 103в, ал. 1, т. 2 в съответното пристанище. В началото на всяко тримесечие лицата по предходното изречение предоставят на Изпълнителна агенция „Морска администрация“ информация за случаите на освобождаване през предходния тримесечен период.

(5) Таксите по чл. 103в, ал. 1, т. 2 се разходват за дейността по приемане и обработване на отпадъци – резултат от корабоплавателна дейност.“

**§ 11.** Създава се чл. 103е:

„Чл.103е. (1) Цените за пристанищните дейности и услуги по чл. 116, ал. 2, предоставяни в пристанище за обществен транспорт, се определят по размер, обявяват се публично и се събират от пристанищните оператори, които ги извършват.

(2) Когато пристанищният оператор е и лице по чл. 103в, ал. 2, т. 2, както и в случаите на чл. 115м, ал. 2, цените по ал. 1 може да бъдат включени в пристанищните такси за ползване на пристанищната инфраструктура. В тези случаи на ползвателите на пристанището се предоставя информация за частта от общата сума, която съставляват пристанищните такси за ползване на пристанищната инфраструктура.

(3) Пристанищният оператор, който извършва пристанищни услуги по чл. 116, ал. 2, т. 2 или 3, може да включи в цената на услугата и сума, пропорционална на времето, през което корабът престоява на хидротехническо съоръжение за връзка между кораба и брега. На ползвателите на пристанищни услуги се предоставя информация каква част от цената на услугата съставлява тази сума.

(4) Цените на пристанищните услуги се обявяват публично като се публикуват на официалната интернет страница на пристанищния оператор, а когато такава страница няма – на официалната интернет страница на управителния орган на пристанище по чл. 106а, съответно на собственика на територията и пристанищната инфраструктура на пристанището или терминала. Информация за цените на пристанищните услуги се предоставя на ползвателите на пристанището и чрез поставянето ѝ на подходящо достъпно за тях място в пристанището.“

**§ 12.** В чл. 106 се правят следните изменения и допълнения:

**1.** Алинея 1 се изменя така:

„(1) Територията и пристанищната инфраструктура на пристанищата за обществен транспорт, с изключение на инфраструктурата за достъп, може да бъде собственост на държавата, на общините, на физически и юридически лица.“

**2.** Алинея 2 се изменя така:

„(2) Територията и пристанищната инфраструктура на пристанища за обществен транспорт или на терминали от такива пристанища, включително зоните, които по своето предназначение отговарят на характеристиките на пристанищата по чл. 107 – 109, собственост на държавата, са публична държавна собственост.“

**3.** В ал. 3 думите „Територията и инфраструктурата на пристанищата за обществен транспорт с регионално значение“ се заменят с „Територията и пристанищната инфраструктура на пристанища за обществен транспорт или на терминали от такива пристанища“.

**4.** Създават се ал. 4 и 5:

„(4) Инфраструктурата за достъп до пристанищата за обществен транспорт е публична държавна собственост. Когато достъпът по суша до пристанище за обществен транспорт се осъществява по съществуващата улична мрежа, автомобилният подход на пристанището е публична общинска собственост.

(5) Публична държавна собственост е и другата обща техническа инфраструктура на пристанище за обществен транспорт, в което поне един терминал е собственост на държавата.“

**§ 13.** В глава четвърта „Пристанища“ се създава раздел IIа „Специални правила за пристанищата за обществен транспорт, по отношение на които се прилага Регламент (ЕС) 2017/352 на Европейския парламент и на Съвета от 15 февруари 2017 г. за създаване на рамка за предоставянето на пристанищни услуги и общите правила за финансовата прозрачност на пристанищата“ с чл. 106а – 106к:

„Чл. 106а. Разпоредбите на този раздел се прилагат за българските морски пристанища, включени в приложение II на Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (ОВ, L 348 от 20 декември 2013 г.), изменен с Делегиран регламент (ЕС) № 473/2014 на Комисията от 17 януари 2014 г. (ОВ, L 136 от 9 май 2014 г.), Делегиран регламент (ЕС) 2016/758 на Комисията от 4 февруари 2016 г. (ОВ, L 126 от 14 май 2016 г.) и Делегиран регламент (ЕС) 2017/849 на Комисията от 7 декември 2016 г. (ОВ, L 128I от 19 май 2017 г.).

Чл. 106б. (1) Управителен орган на пристанището по смисъла на чл. 2, т. 5 от Регламент (ЕС) 2017/352 за всяко от пристанищата по чл. 106а е Държавно предприятие „Пристанищна инфраструктура“.

(2) Управителният орган на пристанището провежда обществени консултации с ползвателите на пристанището и с другите заинтересувани страни по съществените въпроси от своята компетентност, посочени в чл. 15, параграфи 1 и 2 от Регламент (ЕС) 2017/352.

(3) Процедурата по ал. 2 започва с публикуване на съобщение на интернет страницата на управителния орган на пристанището, в което се посочват:

1. въпросът, който е поставен за обсъждане;

2. позицията или проектът на решение по поставения за обсъждане въпрос;

3. срокът за представяне на писмени становища, който не може да бъде по-кратък от 1 месец.

(4) След проучване на всички получени становища и предоставената информация по чл. 15, параграф 3 от Регламент (ЕС) 2017/352 управителният орган на пристанището публикува на интернет страницата си резултатите от проведеното обсъждане, приетото решение и мотивите, които го обосновават.

Чл. 106в. (1) Функциите на „компетентен орган“ по смисъла на чл. 2, т. 3 от Регламент (ЕС) 2017/352 се осъществяват от Изпълнителна агенция „Морска администрация“ и включват следните правомощия:

1. по чл. 5, параграф 2 от Регламент (ЕС) 2017/352 – да предостави или да откаже да предостави право на достъп до пазара на пристанищни услуги по чл. 116, ал. 2, т. 1;

2. по чл. 6, параграф 1 от Регламент (ЕС) 2017/352 – да ограничи броя на пристанищните оператори, които извършват определена пристанищна услуга в пристанище по чл. 106а;

3. по чл. 7, параграф 1 от Регламент (ЕС) 2017/352 – да вземе решение за налагане на задължение за извършване на обществена услуга по отношение на една или повече пристанищни услуги в пристанище по чл. 106а;

4. по чл. 9, параграф 2 от Регламент (ЕС) 2017/352 – относно осъществяването на контрол за изпълнение на изискванията за безопасни и здравословни условия на труд и безопасно осъществяване на пристанищните дейности и услуги;

5. по чл. 14 от Регламент (ЕС) 2017/352 – относно осъществяването на контрол за изпълнение на задължението за обучение на персонала.

(2) Дейността на компетентния орган се финансира с част от събраните в пристанищата по чл. 106а пристанищни такси по чл. 103в, ал. 1, т. 1. Размерът на частта от пристанищните такси, която управителният орган на пристанището събира и превежда в полза на компетентния орган, се определя ежегодно от Министерския съвет по предложение на министъра на транспорта, информационните технологии и съобщенията.

Чл. 106г. На пристанищните оператори, предоставящи в пристанище по чл. 106а някоя от морско-техническите пристанищни услуги по чл. 1, параграф 2, букви „а“, „в“, „д“ и „ж“ от Регламент (ЕС) 2017/352, не могат да се налагат други изисквания за предоставяне на достъп до пазара на конкретната пристанищна услуга, освен установените в чл. 117б, ал. 1 и 2.

Чл. 106д. (1) По предложение на управителния орган компетентният орган взема решение за ограничаване броя на пристанищните оператори, извършващи определена пристанищна услуга в пристанище по чл. 106а, когато е налице някое от основанията по чл. 6, параграф 1 от Регламент (ЕС) 2017/352.

(2) Компетентният орган публикува на своята интернет страница всяко постъпило предложение за въвеждане на ограничение по ал. 1, заедно с мотивите, които го обосновават.

(3) В производствата по ал. 1 се спазват изискванията на чл. 6, параграфи 2 и 3 от Регламент (ЕС) 2017/352.

(4) Когато е прието решение по ал. 1, компетентният орган провежда процедура на подбор в съответствие с чл. 6, параграф 4 от Регламент (ЕС) 2017/352, по ред и при условия, определени с наредбата по чл. 117, ал. 5.

Чл. 106е. (1) Необходимостта от налагане на задължение за извършване на обществена услуга по отношение на една или повече пристанищни услуги, предоставяни в пристанище по чл. 106а, се обосновава от компетентния орган при спазване на чл. 7, параграфи 1 и 2 от Регламент (ЕС) 2017/352.

(2) Въз основа на решението на компетентния орган по ал. 1, както и в случаите по чл. 7, параграф 4 от Регламент (ЕС) 2017/352 управителният орган на съответното пристанище по чл. 106а сключва договор с пристанищен оператор за предоставяне на услугата.

Чл. 106ж. Контролът по чл. 11, параграф 5 от Регламент (ЕС) 2017/352 се осъществява от Агенцията за държавна финансова инспекция по реда и при условията на Закона за държавната финансова инспекция.

Чл. 106з. (1) Функциите на орган по чл. 12, параграф 3 от Регламент (ЕС) 2017/352 се осъществяват от изпълнителния директор на Изпълнителна агенция „Морска администрация“.

(2) В производствата по разглеждане на жалби по чл. 12, параграф 3 от Регламент (ЕС) 2017/352 се прилагат съответно разпоредбите на Глава шеста „Оспорване на административните актове по административен ред“ от Административнопроцесуалния кодекс, като:

1. жалбите се подават до органа по ал. 1 с копие до лицето по чл. 12, параграф 3 от Регламент (ЕС) 2017/352, чието решение се оспорва;

2. подадената жалба не спира изпълнението на оспореното решение;

3. срокът, в който се представя изисканата от органа по ал. 1 относима информация по чл. 12, параграф 3 от Регламент (ЕС) 2017/352 е 14-дневен, считано от датата на получаване на уведомлението за това;

4. срокът, в който органът по ал. 1 постановява решението си по жалбата, е едномесечен, считано от датата на постъпване на жалбата, съответно считано от датата на отстраняване на нейните нередовности;

5. съобщаването на решението на органа по ал. 1 се извършва чрез изпращане на заверено копие от същото на жалбоподателя и на лицето, чието решение е оспорено, и чрез публикуване на официалната интернет страница на Изпълнителна агенция „Морска администрация“.

Чл. 106и. (1) Оспорването от лицата по чл. 18, параграф 1 от Регламент (ЕС) 2017/352 на посочените в същата разпоредба актове на управителния орган на пристанище по чл. 106а, на компетентния орган, на органа по чл. 11, параграф 5 или на органа по чл. 12, параграф 3 от регламента се осъществява по реда за обжалване на индивидуални административни актове по Административнопроцесуалния кодекс пред съответния компетентен административен съд.

(2) Подадената жалба не спира изпълнението на оспореното решение.

Чл. 106к. Съдилищата по чл. 106и, ал. 1 осъществяват и функциите на орган по чл. 13, ал. 6 от Регламент (ЕС) 2017/352.“

**§ 14.** В чл. 109а се правят следните изменения и допълнения:

**1.** Алинея 1 се изменя така:

„(1) За корабите, които имат престой или оперират в пристанищата по чл. 107 – 109, с изключение на военните кораби, се заплащат таксите по чл. 103в, ал. 1. Таксите за приемане и обработване на отпадъци – резултат от корабоплавателна дейност, се заплащат независимо дали е ползвано пристанищно приемно съоръжение или не.“

**2.** Алинея 2 се изменя така:

„(2) Таксите се определят по размер и се събират от собственика на територията и пристанищната инфраструктура на пристанището.“

**3.** Създава се нова ал. 3:

„(3) Когато за достъп по море до пристанище по чл. 107 – 109 се използва инфраструктура за достъп до пристанище по чл. 106а, пристанищните такси за ползване на пристанищната инфраструктура се определят по размер и се събират от Държавно предприятие „Пристанищна инфраструктура“.“

**4.** Досегашната ал. 3 става ал. 4 и в нея думите „по ал. 1“ се заличават, а думите „определени в чл. 103д, ал. 2“ се заменят с „определени съответно в чл. 103г, ал. 1 и 2 и чл. 103д, ал. 1“.

**5.** Създават се ал. 5 и 6:

„(5) Таксите се заплащат преди отплаването на кораба от пристанището или периодично – за опериращите и домуващите в съответното пристанище кораби.

(6) По отношение на публичното обявяване и разходването на пристанищните такси се прилагат съответно чл. 103в, ал. 5, чл. 103г, ал. 5 и чл. 103д, ал. 5.“

**§ 15.** Създават се чл. 109б и чл. 109в:

„Чл. 109б. По отношение на определянето на размера, обявяването и заплащането на цените за дейностите и услугите, които се извършват в пристанищата по чл. 107 – 109, се прилага съответно чл. 103е.

Чл. 109в. За разположените в пристанищната акватория плаващи хидротехнически съоръжения за връзка между кораба и брега или за защита от ветрово или вълново въздействие собствениците на територията и пристанищната инфраструктура на пристанища по чл. 107 – 109 заплащат ежегодно акваториална такса в размер, определен от Министерския съвет. Таксата се събира от Изпълнителна агенция „Морска администрация“.“

**§ 16.** В чл. 110, ал. 1 думата „закотвяне“ се заменя с „приставане“.

**§ 17.** В чл. 111а се правят следните изменения:

**1.** В ал. 1 думите „местата за временно укритие на риболовни кораби“ се заменят с „лодкостоянките“.

**2.** Алинея 3 се изменя така:

„(3) Лодкостоянка е стационарно или плаващо съоръжение, или комплекс от такива съоръжения на брега и/или в акваторията на Черно море, р. Дунав или в устията на вливащите се в тях реки, използвани за корабоплаване, който позволява заставането на котва или приставането, престояването, изтеглянето на брега и обслужването (в т.ч. разтоварване на уловите, зареждане с гориво, вода или хранителни продукти, извършване на дребни ремонти) на малки риболовни кораби с дължина до 12 метра за дребномащабен крайбрежен риболов.“

**§ 18.** В чл. 111в се правят следните изменения:

**1.** В ал. 1 думите „и места за укритие на риболовните кораби“ се заличават.

**2.** В ал. 5 думите „специализирано пристанищно съоръжение“ се заменят със „специализиран пристанищен обект“.

**§ 19.** В чл. 112 се правят следните изменения и допълнения:

**1.** В ал. 1:

**а)** досегашният текст става изречение първо и в него след думите „по чл. 107 – 109“ се поставя запетая и думите „и специализираните пристанищни обекти могат да са“ се заменят със „с изключение на инфраструктурата за достъп по море или по вътрешни водни пътища може да бъдат“;

**б)** създава се второ изречение: „Инфраструктурата за достъп по море, съответно по вътрешни водни пътища, е публична държавна собственост.“

**2.** Алинея 2 се изменя така:

„(2) Специализираните пристанищни обекти може да бъдат собственост на държавата, на общините, на физически и юридически лица.“

**3.** В ал. 3 след думите „Собствениците на“ се добавя „територията и пристанищната инфраструктура на“ и след думите „по ал. 1 и“ се добавя „собствениците“.

**4.** Създава се нова ал. 5:

„(5) За производството по вписване на специализирани пристанищни обекти се прилагат съответно разпоредбите на чл. 92, ал. 6 и ал. 10 – 12.“

**5.** Досегашните ал. 5 и 6 стават съответно ал. 6 и 7.

**§ 20.** В чл. 112а се правят следните изменения и допълнения:

**1.** В ал. 1 преди думата „концепциите“ се добавя „Морския пространствен план на Република България“ и се поставя запетая, а думите „по-висока“ се заменят с „по-горна“.

**2.** В ал. 2:

**а)** в т. 3 думите „определя общата“ се заменят с „определя инфраструктурата за достъп по суша и другата обща“, а думите „определя развитието“ се заменят с „обосновава развитието“;

**б)** в т. 4 думата „предвижда“ се заменя с „предлага“.

**§ 21.** В чл. 112а1 се правят следните изменения и допълнения:

**1.** В ал. 1:

**а)** в т. 1 накрая се поставя тире и се добавя „за пристанищата по чл. 106а и за другите пристанища за обществен транспорт – държавна собственост“;

**б)**в т. 2 думите „с национално значение“ се заличават;

**в)**в т. 3 след думите „собственик на“ се добавя „територията и пристанищната инфраструктура на“, а думите „с регионално значение“ се заменят с „или на терминал от такова пристанище“;

**г)**в т. 4 думите „ново или разширение на съществуващо пристанище за обществен транспорт с регионално значение“ се заменят с „ново пристанище за обществен транспорт или на нов терминал от съществуващо пристанище“.

**2.** Създава се ал. 5:

„(5) В 7-дневен срок след издаване на заповедта по ал. 3 Изпълнителна агенция „Морска администрация“ изпраща служебно одобреното задание за изработване на проект на генерален план на Министерството на околната среда и водите за определяне на приложимите процедури по реда на глава шеста от Закона за опазване на околната среда и чл. 31 от Закона за биологичното разнообразие и на Министерството на културата за съгласуване по реда на Закона за културното наследство.“

**§ 22.** В чл. 112б се правят следните изменения и допълнения:

**1.** В ал. 1:

**а)**  в т. 1 запетаята след думите „околната среда“ се заменя с „и“, а думите „и Закона за културното наследство“ се заличават;

**б)** точка 2 се изменя така:

„2. доказателства за проведените публични консултации с ползвателите на пристанището и другите заинтересувани лица – когато проектът на генерален план е за пристанище по чл. 106а или за терминал от такова пристанище.“;

**в)** точка 3 се отменя.

**2.** В ал. 2, т. 3 думите „пътни и/или железопътни връзки“ се заменят с „инфраструктура за достъп по суша“, а думите „части от общата“ се заменят с „елементи на другата обща“.

**3.** Създава се нова ал. 5:

„(5) В срока по ал. 4 Изпълнителна агенция „Морска администрация“ изпраща служебно за съгласуване електронно копие от проекта на генерален план на Междуведомствения съвет по въпросите на граничния контрол, на експлоатационните дружества, към чиито мрежи и съоръжения е налице или се предвижда присъединяване, а когато в териториалния обхват на плана са включени защитени територии за опазване на културното наследство – и на министъра на културата. Ако в едномесечен срок от датата, на която е получено копие от проекта, някой от изброените органи и лица не изпрати становище по него, се счита, че го съгласува без бележки.“

**4.** Досегашната ал. 5 става ал. 6 и в нея думата „назначават“ се заменя със „свикват“.

**5.** Досегашните ал. 6 и 7 стават съответно ал. 7 и 8.

**§ 23.** В чл. 112в, ал. 2 се правят следните изменения и допълнения:

**1.** В т. 2 думата „резервирана“ се заменя с „предвидена“.

**2.** В т. 4 думите „външните регулационни граници“ се заменят с „границите“, а в края на текста се поставя запетая и се добавя „определени с действащия генерален план“.

**§ 24.** В чл. 112г се правят следните изменения и допълнения:

**1.** В ал. 1 думите „пристанище за обществен транспорт с национално значение“ се заменят с „пристанище за обществен транспорт – държавна собственост“ и след тях се поставя запетая.

**2.** В ал. 2 преди думите „Инвестиционното проектиране“ се добавя „Извън случаите по ал. 1“, а думите „с регионално значение“ се заличават.

**§ 25.** В чл. 112г1 се правят следните изменения:

**1.** В ал. 1 думите „пристанище за обществен транспорт с национално значение“ се заменят с „пристанище за обществен транспорт – държавна собственост“ и след тях се поставя запетая, а думата „предоставена“ се заменя с „възложена“.

**2.** В ал. 2 думите „пристанище за обществен транспорт с национално значение“ се заменят с „пристанище за обществен транспорт – държавна собственост“ и след тях се поставя запетая.

**§ 26.** В чл. 112д се правят следните изменения и допълнения:

**1.** В ал. 1 думите „по-висока“ се заменят с „по-горна“.

**2.** Създава се нова ал. 4:

„(4) Когато инвестиционната инициатива по ал. 3 включва и изграждане на съоръжения на сушата, специализираният подробен устройствен план се изработва и одобрява като парцеларен план за акваторията и план за застрояване за прилежащата територия.“.

**3.** Досегашната ал. 4 става ал. 5 и в нея думите „по ал. 2 или 3“ се заменят с „по ал. 2 – 4“.

**4.** Досегашната ал. 5 става ал. 6 и в нея думите „по ал. 2 или 3“ се заменят с „по ал. 2 – 4“.

**5.** Досегашната ал. 6 става ал. 7 и в нея думите „по ал. 2 или 3“ се заменят с „по ал. 2 – 4“.

**6.** Досегашната ал. 7 става ал. 8 и в нея думите „по ал. 2 или 3“ се заменят с „по ал. 2 – 4“, а думите „по реда на ал. 4 и 5“ се заменят с „по реда на ал. 5 и 6“.

**§ 27.** В чл. 112е, ал. 2 думите „за изграждане или разширение на национален обект по смисъла на Закона за държавната собственост или“ се заличават.

**§ 28.** В чл. 112з се правят следните изменения и допълнения:

**1.** в т. 1 думите „с регионално значение или пристанище по чл. 107 – 109“ се заличават, а думата „оперативната“ се заменя с „пристанищната“.

**2.** в т. 2 думите „изграждане на нов или разширение на съществуващ специализиран обект“ се заменят с „изграждане или разширение на пристанище по чл. 107 – 109 или на специализиран пристанищен обект“.

**§ 29.** В чл. 112и се правят следните изменения и допълнения:

**1.** Алинея  1 се изменя така:

„(1) Правото на строеж за разширение на съществуващо пристанище за обществен транспорт се учредява в полза на собственика на територията и пристанищната инфраструктура на съществуващото пристанище или на терминал от такова пристанище.“

**2.** Създава се нова ал. 2:

„(2) Правото на строеж за разширение на съществуващо пристанище по чл. 107 – 109 или на специализиран пристанищен обект по чл. 111а, ал. 1 или чл. 111б, ал. 1 се учредява в полза на собственика на територията и пристанищната инфраструктура на съществуващото пристанище, съответно на собственика на съществуващия специализиран пристанищен обект.“

**3.** Досегашната ал. 2 става ал. 3 и в нея след думите „обществен транспорт“ се поставя запетая и думите „с регионално значение или“ се заменят с „а по ал. 2 – в съответствие с“, а тирето след думите „по чл. 112д“ и думите „във всички останали случаи“ се заличават.

**§ 30.** В чл. 112к навсякъде в текста думите „с регионално значение“ се заличават.

**§ 31.** В чл. 112л, ал. 1 думите „с регионално значение“ се заличават.

**§ 32.** В чл. 112п се правят следните изменения и допълнения:

**1.** Досегашният текст става ал. 1.

**2.** Създават се ал. 2 и 3:

„(2) В случаите на изграждане, реконструкция или рехабилитация на отделен обект или подобект в съществуващо пристанище категорията на строежа се определя в съответствие с чл. 137 от Закона за устройство на територията, като се вземат предвид характеристиките, значимостта, сложността и рисковете при експлоатацията на конкретния обект, без да се отчита обстоятелството, че се разполага на територията на пристанище.

(3) Отчуждаването на имоти или части от имоти – частна собственост, предназначени с влязъл в сила генерален план за изграждане или за разширение на инфраструктура за достъп по суша или на друга обща техническа инфраструктура на пристанището, се извършва по реда на чл. 34а и следващите от Закона за държавната собственост. Отчуждаване за изграждане или разширение на отклонения от общата техническа инфраструктура за терминали, които не са държавна собственост, се извършва за сметка на собственика на територията и инфраструктурата на терминала.“.

**§ 33.** В чл. 112с се правят следните изменения и допълнения:

**1.** В ал. 1:

**а)** създава се нова т. 1:

„1. управителният орган на пристанището – за пристанищата по чл. 106а;“

**б)** досегашната т. 1 става т. 2 и в нея след думите „собственикът на“ се добавя „територията и пристанищната инфраструктура на“ и след думата „или“ се добавя „на“;

**в)** досегашната т. 2 става т. 3 и в нея думите „чл. 116, ал. 3“ се заменят с „чл. 116, ал. 2, т. 2 или 3“.

**2.** В ал. 3 след думите „собственика на“ се добавя „територията и пристанищната инфраструктура на“.

**3.** В ал. 6:

**а)** в т. 1 думите „собственикът на пристанище“ се заменят със „собственикът на територията и пристанищната инфраструктура на пристанището“;

**б)** в т. 4 думата „които“ се заменя с „която“.

**§ 34.** В чл. 112т се правят следните изменения и допълнения:

**1.** В ал. 2 в края на текста се добавя „в 7-дневен срок от констатиране на нарушението“ и се създава второ изречение: „Писмени възражения срещу констативния акт може да бъдат подавани в 3-дневен срок от връчването му.“

**2.** Създава се нова ал. 4:

„(4) Заповедта по ал. 3 може да бъде оспорена по реда на Административнопроцесуалния кодекс в 14-дневен срок от узнаването ѝ. Подаването на жалба не спира изпълнението.“

**3.** Досегашната ал. 4 става ал. 5 и в нея думите „съставяне и връчване на констативните актове по ал. 2, за подаване на възражения срещу тях и за“ се заличават.

**§ 35.** В чл. 115л, ал. 3 се изменя така:

„(3) Държавно предприятие „Пристанищна инфраструктура“ управлява предоставеното му по реда на ал. 2 имущество и другите дълготрайни активи – държавна собственост, в пристанищата за обществен транспорт.“

**§ 36.** В чл. 115м се правят следните изменения и допълнения:

**1.** В ал. 1:

**а)** в т. 1 запетаята след думата „изграждане“ се заличава и се добавя „на нови пристанища и пристанищни терминали – държавна собственост, както и“, а думите „пристанищата за обществен транспорт с национално значение“ се заменят със „съществуващите пристанищни терминали – държавна собственост, от пристанищата за обществен транспорт“;

**б)** в т. 2 думата „собствеността“ се заменя с „държавната собственост“, а думите „с национално значение“ се заличават;

**в)** в т. 4 след думите „защитни съоръжения“ се поставя запетая и думите „и други, обслужващи пристанищата за обществен транспорт с национално значение, както и поддържане на съществуващите и изграждане на нови подходни канали, зони за подхождане и зони за маневриране, обслужващи пристанищата за обществен транспорт с регионално значение и пристанищата по чл. 107 – 109“ се заменят с „мрежи и съоръжения на общата техническа инфраструктура, включително инфраструктура за достъп, и други в пристанищата по чл. 106а и в другите пристанища за обществен транспорт – държавна собственост;“;

**г)** в т. 6 преди думата „събиране“ се добавя „определяне“ и се поставя запетая, а в края на текста се добавя „и по чл. 109а, ал. 3“;

**д)** в т. 8 след думата „инфраструктура“ се поставя тире и думите „на пристанищата за обществен транспорт с национално значение“ се заменят с „държавна собственост“;

**е)** в т. 10 думите „за пристанищата за обществен транспорт с национално значение“ се заменят със „за пристанищата по чл. 106а и за другите пристанища за обществен транспорт или терминали от такива пристанища, които са държавна собственост“;

**ж)** в т. 17 думите „пристанищните райони, които включват пристанище за обществен транспорт с национално значение“ се заменят с „пристанищата по чл. 106а“;

**з)** в т. 18 думите „с национално значение“ се заменят с „и терминалите от такива пристанища, които са държавна собственост“;

**и)** в т. 19 думите „на пристанищата и на пристанищните райони“ се заменят с „на пристанищата по чл. 106а и на другите пристанища за обществен транспорт – държавна собственост“ и се поставя запетая;

**к)** създава се т. 20:

„20. Изграждане, поддържане и администриране на национална система за електронен обмен на информация в пристанищата за обществен транспорт“.

**2.** В ал. 2 се създава второ изречение: „В тези случаи, както и когато предоставя морско-технически пристанищни услуги в пристанище по чл. 106а, Държавно предприятие „Пристанищна инфраструктура“ действа като вътрешен оператор в съответствие с Регламент (ЕС) 2017/352.“

**§ 37.** В чл. 115о се правят следните изменения:

**1.** Точка 7 се отменя.

**2.** В т. 8 думите „пристанищата за обществен транспорт с национално значение“ се заменят с „пристанищата по чл. 106а и на другите пристанища – държавна собственост“.

**§ 38.** В чл. 115п, ал. 7 се правят следните изменения:

**1.** В т. 4 думите „пристанищата за обществен транспорт с национално значение“ се заменят с „пристанищата по чл. 106а и на другите пристанища – държавна собственост“ и се поставя запетая.

**2.** Точка 5 се изменя така:

„5. приема седемгодишна програма за развитие за всяко от пристанищата по чл. 106а;“.

**3.** Точка 10 се изменя така:

„10. по предложение на генералния директор определя структурата и размерите на пристанищните такси по чл. 103в, ал. 1 и чл. 109а, ал. 3, както и промените в тях“.

**§ 39.** В чл. 115с се правят следните допълнения:

**1.** В ал. 1, т. 1 в края на текста се добавя „и чл. 109а, ал. 3“.

**2.** Създава се ал. 3:

„(3) Държавно предприятие „Пристанищна инфраструктура“ прилага финансова политика и отчетност, съответстващи на изискванията на чл. 11, параграфи 1 – 4, 6 и 7 от Регламент (ЕС) 2017/352.“

**§ 40.** В чл. 115т, преди думата „Държавата“ се добавя „В съответствие с приложимите правила за предоставяне на държавни помощи“, думите „с национално значение“ се заличават, а думата „включително“ се заменя с „както и“.

**§ 41.** В чл. 115у се правят следните изменения и допълнения:

**1.** Алинея 1 се изменя така:

„(1) На основата на одобрената от Министерския съвет Интегрирана транспортна стратегия за периода до 2030 г. Държавно предприятие „Пристанищна инфраструктура“ изготвя за всяко от пристанищата по чл. 106а седемгодишна програма за развитие, съдържаща информация за планираните за програмния период за съответното пристанище приходи, разходи, инвестиции и финансирания.“

**2.** В ал. 2 думите „дългосрочната програма“ се заменят със „стратегическите документи“, а след думите „годишна програма за“ се добавя „изграждане, реконструкция, рехабилитация и поддържане на пристанищата по чл. 106а и на другите пристанища – държавна собственост, през“.

**§ 42.** В чл. 116 се правят следните изменения и допълнения:

**1.** В ал. 2, т. 1 думата „телефон“ се заменя с „комуникации“, а пред думата „приемане“ се добавя „бункероване“ и се поставя запетая.

**2.** Алинея 3 се отменя.

**§** **43.** В чл. 116а се правят следните изменения и допълнения:

**1.** В ал. 3:

**а)** първото изречение се изменя така: „Съпътстващите дейности на територии – държавна собственост, в пристанищата за обществен транспорт може да се извършват от Държавно предприятие „Пристанищна инфраструктура“ или от лице, на което е възложена концесия по чл. 117в, ал. 1.“;

**б)** в изречение второ думите „В тези случаи“ се заменят с „В последния случай“.

**2.** Алинея 4 се изменя така:

„(4) Съпътстващи дейности на територии – общинска собственост, в пристанищата за обществен транспорт може да се извършват чрез концесия, възложена при условията и по реда на Закона за концесиите.“

**3.** В ал. 5 след думата транспорт се поставя запетая, а думите „с регионално значение“ се заменят с „на територии, които не са държавна или общинска собственост“ и се поставя запетая.

**§ 44.** В чл. 117 се правят следните изменения и допълнения:

**1.** В ал. 2 думите „Държавно предприятие „Пристанищна инфраструктура“ и“ се заличават.

**2.** Създава се нова ал. 3:

„(3) Пристанищните оператори са длъжни да осигуряват на своите работници необходимото, съобразено с технологичните иновации, първоначално и последващо обучение за правилното, здравословно и безопасно изпълнение на възложените им трудови функции.“

**3.** Досегашната ал. 3 става ал. 4.

**4.** Досегашната ал. 4 става ал. 5 и се изменя така:

„(5) За пристанищните оператори в Република България се води публичен регистър при условия и по ред, определени с наредба на министъра на транспорта, информационните технологии и съобщенията. Вписването в регистъра е условие за извършване на пристанищни услуги.“

**5.** Създават се ал. 6 – 10:

„(6) В регистъра по ал. 5 се вписват:

1. наименованието, седалището и другите индивидуализиращи пристанищния оператор данни, определени в наредбата по ал. 5;

2. пристанищата или терминалите, за които пристанищният оператор е получил достъп до пазара на пристанищни услуги;

3. пристанищните услуги, за които пристанищният оператор е получил достъп;

4. основанието за получаване на достъп до пазара на пристанищни услуги;

5. срокът, за който е предоставен достъпът до пазара на пристанищни услуги – в случаите по чл. 117а, ал. 2, ал. 3, предложение второ, ал. 4, т. 1 и 2 и ал. 5, предложение второ, както и за морско-техническата пристанищна услуга пилотаж;

6. актът, с който се постановява временно преустановяване на дейността на пристанищния оператор по чл. 117б, ал. 4, т. 2;

7. промените в обстоятелствата по т. 1 – 6;

8. дата на заличаване на вписването и основанието за това.

(7) Производството по вписване в регистъра по ал. 5 започва по заявление на заинтересуваното лице или по инициатива на административния орган – за вписване на обстоятелствата по ал. 6, т. 6 и 8.

(8) Когато в заявлението за вписване не е посочено някое от обстоятелствата по ал. 6, т. 1 – 5 или не са представени доказателства, установяващи съответствието с някое от изискванията по чл. 117, ал. 1, чл. 117а, ал. 3, предложение второ, ал. 4, т. 2 и ал. 5, предложение второ, и чл. 117б, ал. 1, т. 6, 7, 8, буква „г“ и ал. 2, а за търговец със седалище в друга държава – членка на Европейския съюз, и по чл. 117б, ал. 1 т. 1 – 5 и 8, букви „а“ – „в“, директорът на съответната териториална дирекция на Изпълнителна агенция „Морска администрация“ и капитан на пристанището уведомява писмено заявителя за необходимостта да отстрани установената нередовност в срок от 10 работни дни, считано от датата на получаване на уведомлението, и указва, че ако същата не бъде отстранена в срок, производството ще бъде прекратено.

(9) Вписванията в регистъра по ал. 5 се извършват от длъжностни лица в териториалните дирекции на Изпълнителна агенция „Морска администрация“, определени от директора на съответната дирекция и капитан на пристанището, в 14-дневен срок от подаване на заявлението, съответно от отстраняване на недостатъците му по реда на ал. 8. В същия срок, след извършване на вписването, на заявителя се издава удостоверение за регистрация на пристанищния оператор.

(10) Изпълнителният директор на Изпълнителна агенция „Морска администрация“ постановява с мотивирана заповед заличаване от регистъра на пристанищните оператори по писмено искане на пристанищния оператор, поради изтичане на срока или предсрочно прекратяване на договора за предоставяне на достъп до пазара на пристанищни услуги по чл. 117а, ал. 2, 3, 4, т. 1 или 2 или ал. 5, както и в случаите по чл. 117б, ал. 4, т. 3 и ал. 5. Заповедта може да бъде оспорена по реда на Административнопроцесуалния кодекс в 14-дневен срок от съобщаването ѝ.“

**§ 45.** В чл. 117а се правят следните изменения и допълнения:

**1.** В ал. 2 думите „по чл. 116, ал. 3, т. 2 в пристанищата за обществен транспорт с национално значение“ се заменят с „по чл. 116, ал. 2, т. 2 и 3 на пристанищните терминали – държавна собственост, от пристанища за обществен транспорт“.

**2.** В ал. 3 думите „по чл. 116, ал. 3, т. 2 в пристанищата за обществен транспорт с регионално значение“ се заменят с „по чл. 116, ал. 2, т. 2 и 3 на пристанищни терминали, които не са държавна собственост, от пристанища за обществен транспорт“, а след думата „собствениците“ се добавя „на пристанищната инфраструктура“.

**3.** Създава се нова ал. 4:

„(4) Достъпът до пазара на пристанищни услуги по чл. 116, ал. 2, т. 1 се придобива:

1. по реда на ал. 2 – на пристанищните терминали – държавна собственост, в пристанищата за обществен транспорт, когато за извършването им се използват елементи на линейната техническа инфраструктура на терминала;

2. по реда на ал. 3 – на пристанищните терминали, които не са държавна собственост, в пристанищата за обществен транспорт, когато за извършването им се използват елементи на линейната техническа инфраструктура на терминала;

3. с вписването в регистъра на пристанищните оператори – във всички останали случаи.“

**4.** Досегашната ал. 4 става ал. 5 и се изменя така:

„(5) Морско-техническите пристанищни услуги в пристанищата по чл. 107 – 109 се предоставят от собствениците на пристанищната инфраструктура или от лица, сключили договор с тях.“

**5.** Досегашната ал. 5 става ал. 6 и в нея запетаята след думата „пристанището“ се заличава, а думите „която се ползва от всички пристанищни оператори и други правоимащи лица при еднакви условия, като никой не може“ се заменят с „и никой няма право“.

**6.** Досегашната ал. 6 се отменя.

**§ 46.** В чл. 117б се правят следните изменения и допълнения:

**1.** В ал. 1:

**а)** в основния текст числото „3“ се заменя с „2“;

**б)** в т. 5 думите „няма задължения по смисъла на чл. 162 от Данъчно-осигурителния процесуален кодекс към държавата и към община“ се заменят с „няма задължения към държавата или към община за данъци или задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс, в т.ч. и лихвите по тях“;

**в)** създават се нови т. 6 и 7:

„6. поддържа освидетелствана система за управление на качеството по стандарт БДС EN ISO 9001:2015 или еквивалентен;

7. е създало необходимата организация за осигуряване наличност на морско-техническата пристанищна услуга денонощно, без прекъсване и почивни дни, през цялата година и за извършването ѝ без необосновано забавяне на корабите;“

**г)** досегашната т. 6 става т. 8 и се изменя така:

„8. в случаите, в които за извършване на морско-техническа услуга се използват кораби:

а) разполага с един или повече кораби, които отговарят на техническите изисквания за безопасност на корабоплаването и на изискванията на чл. 6 от Кодекса на търговското корабоплаване;

б) разполага с достатъчен брой морски лица с необходимата правоспособност за комплектуване на корабите с екипаж;

в) поддържа освидетелствана система за управление на безопасната експлоатация на корабите и предотвратяване на замърсяване от кораби, когато услугата се извършва с един или повече кораби, попадащи в обхвата на международен договор, изискващ поддържането на такава система, по който Република България е страна; в тези случаи еквивалентност по т. 6 не се доказва;

г) поддържа в готовност за незабавна реакция корабите си в съответствие с аварийния план на пристанището и разпорежданията на длъжностните лица от Изпълнителна агенция „Морска администрация“;

**д)** досегашните т. 7 и 8 се отменят.

**2.** В ал. 2 след думите „по чл. 117“ се поставя запетая и се добавя „ал. 5“ и числото „3“ се заменя с „2“.

**3.** Създават се ал. 3 – 6:

„(3) Изпълнителна агенция „Морска администрация“ упражнява контрол за продължаващото съответствие на пристанищните оператори с изискванията по ал. 1 и 2 по реда и при условията, установени в наредбата по чл. 117, ал. 5.

(4) При установено несъответствие с някое от изискванията по ал. 1, т. 5, 6, 7 или 8, или по ал. 2:

1. капитанът на пристанището дава на пристанищния оператор задължителни предписания за отстраняване на несъответствието и определя срок за изпълнението им;

2. изпълнителният директор на Изпълнителна агенция „Морска администрация“ постановява временно преустановяване на дейността на пристанищния оператор до отстраняване на несъответствието, когато дадените задължителни предписания по т. 1 не са изпълнени в определения срок;

3. изпълнителният директор на Изпълнителна агенция „Морска администрация“ постановява заличаване на пристанищния оператор от регистъра на пристанищните оператори при временно преустановяване на дейността, продължило повече от 12 месеца.

(5) При установено несъответствие с някое от изискванията по ал. 1, т. 1 – 4, се прилага мярката по ал. 4, т. 3.

(6) Мерките по ал. 4 и 5 се налагат с мотивирана заповед, която може да бъде оспорена по реда на Административнопроцесуалния кодекс в 14-дневен срок от съобщаването ѝ. Заповед, с която се налага мярка по ал. 4, т. 1 или 2, подлежи на незабавно изпълнение.“

**§ 47.** В чл. 117в се правят следните изменения и допълнения:

**1.** В ал. 1 думите „за извършването на които е необходимо ползването на пристанищна територия и/или пристанищни съоръжения“ се заменят с „в случаите по чл. 117а, ал. 4, т. 1“ и запетаите преди и след тях се заличават, а след думата „терминали“ се поставя тире, думите „от пристанище за обществен транспорт с национално значение“ се заменят с „държавна собственост“ и се поставя запетая.

**2.** Алинея 2 се отменя.

**3.** В ал. 3 думите „концесията по ал. 1 или 2“ се заменят с „концесията по ал. 1“.

**§ 48.** В чл. 121 се правят следните изменения и допълнения:

**1.** Алинея 1 се изменя така:

„(1) Длъжностно лице, което наруши разпоредбите на чл. 92, ал. 6 или ал. 10, или на чл. 112, ал. 5 относно вписването в регистъра на пристанищата и специализираните пристанищни обекти или впише в регистъра на пристанищните оператори лице в нарушение на изискванията на чл. 117 – 117б, се наказва с глоба от 1000 до 3000 лв. Капитан на пристанище, който разпореди или допусне да бъде извършено вписване по предходното изречение, се наказва с глоба от 2000 – 5000 лв.“

**2.** Създава се нова ал. 2:

„(2) Който наруши или допусне да бъде нарушена забраната по чл. 92, ал. 7 или по чл. 112, ал. 6, или реда за извършване на пристанищни услуги по чл. 116, ал. 5, се наказва с глоба от 10 000 до 50 000 лв., съответно с имуществена санкция от 50 000 до 300 000 лв., ако нарушението е извършено от юридическо лице или едноличен търговец. При повторно нарушение се налага глоба, съответно имуществена санкция, в двоен размер.“

**3.** Досегашната ал. 2 става ал. 3 и в нея запетаята след думата „закона“ се заменя с „или“, думите „или не изпълни писмени задължителни предписания или заповеди на органите по този закон“ се заличават, числото „5000“ се заменя с „2000“, числото „50 000“ се заменя с „10 000“, числото „20 000“ се заменя с „10 000“ и числото „100 000“ се заменя с „50 000“.

**4.** Създава се нова ал. 4:

„(4) Който не изпълни писмени задължителни предписания или заповеди на органите по този закон, се наказва с глоба от 500 до 2500 лв., съответно с имуществена санкция от 5000 до 25 000 лв., ако нарушението е извършено от юридическо лице или едноличен търговец. При повторно нарушение се налага глоба, съответно имуществена санкция, в двоен размер.“

**5.** Досегашната ал. 3 става ал. 5 и в нея думите „и ползване на плавателни средства за спорт, туризъм и развлечение“ се заличават.

**6.** Създава се ал. 6:

„(6) Който наруши разпоредбите на закона или на акта на Министерския съвет по чл. 5, ал. 4 относно реда за ползване на плавателни средства за спорт, туризъм и развлечение, се наказва с глоба от 500 до 1000 лв. При повторно нарушение се налага глоба в двоен размер.“

**7.** Досегашната ал. 4 става ал. 7 и в нея думите „по ал. 2“ се заменят с „по ал. 3“.

**§ 49.** Създават се чл. 121б и 121в:

„Чл. 121б. (1) Налага се имуществена санкция в размер на 10 000 лв. на управителен орган на пристанище по чл. 106а, който:

1. сключи договор по чл. 106е, ал. 2 без да е налице решение на компетентния орган за обосноваване необходимостта от налагане на задължение за извършване на обществена услуга, съответно без да е налице някое от обстоятелствата, предвидени в чл. 7, параграф 4 от Регламент (ЕС) 2017/352;

2. не изпълни задължението си по чл. 13, параграф 5 от Регламент (ЕС) 2017/352 да информира ползвателите на пристанището за структурата и размера на пристанищните такси за ползване на пристанищната инфраструктура и за промените в тях или не спази установения минимален двумесечен срок за влизане в сила на тези промени.

(2) На физическо лице, овластено да формира волята на юридическото лице – управителен орган на пристанище по чл. 106а, както и на физическото лице, представляващо юридическото лице – управителен орган на пристанище по чл. 106а, се налага глоба от 5000 лв., когато е прието решение по чл. 106б, без да е проведена процедура по обществени консултации в съответствие с чл. 106б, ал. 3 и 4.

(3) При повторно нарушение по ал. 1 или 2 се налага имуществена санкция, съответно глоба, в двоен размер.

Чл. 121в. (1) Налага се имуществена санкция в размер на 10 000 лв. на пристанищен оператор, предоставящ пристанищни услуги в пристанище по чл. 106а, който не изпълни задължението си по чл. 15, параграф 3 от Регламент (ЕС) 2017/352 да предоставя на ползвателите на пристанището адекватна информация относно структурата и размера на цените на пристанищните услуги, които извършва.

(2) Имуществената санкция по ал. 1 се налага и на пристанищен оператор по чл. 12, параграф 1 от Регламент (ЕС) 2017/352, който не изпълни в срока по чл. 106з, ал. 2, т. 3 задължението си да представи изисканата относима информация по чл. 12, параграф 3 от същия регламент.

(3) При повторно нарушение по ал. 1 или 2 се налага имуществена санкция в двоен размер.“

**§ 50.** В Допълнителните разпоредби се правят следните изменения и допълнения:

**1.** В § 1а:

**а)** алинея 1 се изменя така:

„(1) Плановете за приемане и обработване на отпадъци се разработват в съответствие с изискванията на наредбата по чл. 95, ал. 1 съответно от Държавно предприятие „Пристанищна инфраструктура“ – за пристанищата по чл. 106а и за другите пристанища за обществен транспорт – държавна собственост, и от собствениците на територията и пристанищната инфраструктура – за останалите пристанища за обществен транспорт и пристанищата по чл. 107 – 109. Преди да бъдат одобрени от изпълнителния директор на Изпълнителна агенция „Морска администрация“, плановете се съгласуват служебно с министъра на околната среда и водите или с оправомощено от него длъжностно лице.“;

**б)** в ал. 2 запетаята след числото 9 се заменя с „и“, а думите „и 12“ се заличават.

**2.** В § 2:

**а)** в т. 20 след думата „разпореждания“ се добавя „или предписания“, а след думата „безопасността“ се добавя „и сигурността“;

**б)** точка 23 се отменя;

**в)** точка 42 се отменя;

**г)** създават се т. 52 – 56:

„52. „Обща техническа инфраструктура на пристанището“ е съвкупност от сгради, съоръжения и линейни инженерни мрежи на транспорта, водоснабдяването и канализацията, електроснабдяването, топлоснабдяването, газоснабдяването, електронните съобщения, третирането на отпадъците и на геозащитната дейност, които обслужват повече от един терминал от пристанище за обществен транспорт и съгласно предвижданията на генералния план на пристанището са предназначени за общо ползване от всички пристанищни оператори и ползватели на пристанището при еднакви условия. Отклоненията от линейните инженерни мрежи до границата на съответния пристанищен терминал се считат за част от общата техническа инфраструктура;

53. „Инфраструктура за достъп“ е частта от общата техническа инфраструктура на пристанището, включваща съоръженията и линейните инженерни мрежи на транспорта, чрез които се осигурява достъп на ползвателите по суша и по море, съответно по вътрешни водни пътища, до пристанището, както и влизане в него.

54. „Инфраструктура за достъп по суша“ са пътните и железопътните подходи до границата на пристанището, осигуряващи връзката му с пътната мрежа, съответно с железопътната инфраструктура.

55. „Инфраструктура за достъп по море или по вътрешни водни пътища“ са подходните канали, зоните за подхождане и зоните за маневриране на корабите, както и външните рейдове или котвени стоянки.

56. „Национална система за електронен обмен на информация в пристанищата за обществен транспорт“ е отворена електронна платформа, която осигурява интелигентен и сигурен обмен на информация между държавните органи, пристанищните оператори и ползвателите на пристанището за целите на управлението, оптимизирането и автоматизирането на пристанищните и логистични процеси чрез еднократно подаване на данни и свързване на транспортните и логистични вериги“.

**§ 51.** В § 50, ал. 1 от Закона за изменение и допълнение на Закона за морските пространства, вътрешните водни пътища и пристанищата на Република България (обн., ДВ, бр. 28 от 2018 г.) думата „две“ се заменя с „три“.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 52.** В Кодекса на търговското корабоплаване (обн., ДВ, бр. 55 и 56 от 1970 г., попр., бр. 58 от 1970 г., изм. и доп., бр. 55 от 1975 г., бр. 10 от 1987 г., бр. 30 от 1990 г., бр. 85 от 1998 г., бр. 12 от 2000 г., бр. 41 от 2001 г., бр. 113 от 2002 г., бр. 55 от 2004 г., бр. 42, 77, 87, 94 и 104 от 2005 г., бр. 30, 62 и 108 от 2006 г., бр. 36, 71 и 98 от 2008 г., бр. 12 и 32 от 2009 г., бр. 85 от 2010 г., бр. 92 от 2011 г., бр. 38 и 77 от 2012 г., бр. 15, 28 и 109 от 2013 г., бр. 14 и 52 от 2015 г., бр. 58 от 2016 г., бр. 93 от 2017 г., бр. 28 от 2018 г. и бр. 62 от 2019 г.) се правят следните изменения и допълнения:

**1.** В чл. 360:

**а)** в ал. 3:

**аа)** в т. 1 думите „чл. 103в, ал. 6“ се заменят с „чл. 109в“;

**бб)** създава се нова т. 7:

„7. частта от пристанищните такси по чл. 103в, ал. 1, т. 1 от Закона за морските пространства, вътрешните водни пътища и пристанищата на Република България, определена по размер и събрана по реда и при условията на чл. 106в, ал. 2 от същия закон“;

**б)** създава се ал. 14:

„(14) Изпълнителна агенция „Морска администрация“ осъществява функциите на „компетентен орган“ по смисъла на чл. 2, т. 3 от Регламент (ЕС) 2017/352 на Европейския парламент и на Съвета от 15 февруари 2017 г. за създаване на рамка за предоставянето на пристанищни услуги и общите правила за финансовата прозрачност на пристанищата (ОВ, L 57 от 3 март 2017 г.), а изпълнителният директор на агенцията – функциите на орган по чл. 12, параграф 3 от същия регламент.“

**2.** В чл. 362а, ал. 3:

**а)** в т. 2 след думата „пристанищата“ се добавя „и специализираните пристанищни обекти“;

**б)** точка 4 се изменя така:

„4. прави предложения до министъра на транспорта, информационните технологии и съобщенията за преустановяване на дейността, извършвана в нарушение на чл. 116, ал. 5 от Закона за морските пространства, вътрешните водни пътища и пристанищата на Република България, както и за временно преустановяване или ограничаване на експлоатацията на пристанище и за временно преустановяване на експлоатацията на специализиран пристанищен обект, когато е налице някое от обстоятелствата по чл. 96, ал. 2 или 3, съответно по чл. 111в, ал. 3 от същия закон;“

**в)** в т. 5 думите „за охрана на труда“ се заменят със „за осигуряване на здравословните и безопасни условия на труд, предвидени в технологичните карти“, а в края на текста се добавя „от квалифициран за съответния вид работа персонал“;

**г)** в т. 10 думите „изпълнението на договорите по чл. 117б, ал. 1“ се заменят с „продължаващото съответствие с изискванията по чл. 117б, ал. 1 и 2 от Закона за морските пространства, вътрешните водни пътища и пристанищата на Република България на пристанищните оператори, които извършват морско-технически пристанищни услуги“.

**§ 53.** В § 1 от Допълнителните разпоредби на Закона за държавната собственост (обн., ДВ, бр. 44 от 1996 г., изм. и доп., бр. 104 от 1996 г., бр. 55, 61 и 117 от 1997 г., бр. 93 и 124 от 1998 г., бр. 67 от 1999 г., бр. 9, 12, 26 и 57 от 2000 г., бр. 1, и 38 от 2001 г., бр. 45 от 2002 г., бр. 63 от 2003 г., бр. 24 и 93 от 2004 г., бр. 32 от 2005 г., бр. 17, 30, 36, 64 и 105 от 2006 г., бр. 41, 59, 92 и 113 от 2007 г., бр. 52 и 54 от 2008 г., бр. 10, 17, 19, 33 и 41 от 2009 г., бр. 18 и 87 от 2010 г., бр. 19 и 47 от 2011 г., бр. 45, 82 и 99 от 2012 г., бр. 27, 65, 66 и 109 от 2013 г., бр. 40, 98 и 105 от 2014 г., бр. 52, 60 и 61 от 2015 г., бр. 81 от 2016 г., бр. 13, 58 и 96 от 2017 г., бр. 21, 64, 77 и 90 от 2018 г., бр. 25, 44, 60 и 61 от 2019 г.) след думата „пристанища“ се добавя „за обществен транспорт, в това число инфраструктурата за достъп до тях“.

**§ 54.** В § 2, изречение второ от Допълнителните разпоредби на Закона за държавните такси (обн., ДВ, бр. 104 от 1951 г., изм. и доп., бр. 89 от 1959 г., бр. 21 от 1960 г., бр. 53 от 1973 г., бр. 87 от 1974 г., бр. 21 от 1975 г., бр. 21 от 1990 г., бр. 55 от 1991 г., бр. 100 от 1992 г., бр. 69 и 87 от 1995 г., бр. 37, 100 и 104 от 1996 г., бр. 82 и 86 от 1997 г., бр. 133 от 1998 г., бр. 81 от 1999 г., бр. 97 от 2000 г., бр. 62, 63 и 90 от 2002 г., бр. 84 и 86 от 2003 г., бр. 24, 36 и 37 от 2004 г., бр. 43 от 2005 г., бр. 18 и 33 от 2006 г., бр. 43 от 2008 г., бр. 74 и 82 от 2009 г., бр. 55 и 99 от 2011 г., бр. 68 от 2013 г., бр. 53 от 2014 г., бр. 85 от 2017 г. и бр. 17 от 2018 г.) преди думите „се определя“ се добавя „с изключение на пристанищните такси по Закона за морските пространства, вътрешните водни пътища и пристанищата на Република България“ и се поставя запетая.

**§ 55.** В чл. 111, ал. 2, т. 3 от Закона за устройство на територията (обн., ДВ, бр. 1 от 2001 г., изм. и доп., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 и 65 от 2004 г., бр. 28, 76, 77, 88, 94, 95, 103 и 105 от 2005 г., бр. 29, 30, 34, 37, 65, 76, 79, 82, 106 и 108 от 2006 г., бр. 41, и 61 от 2007 г., бр. 33, 43, 54, 69, 98 и 102 от 2008 г., бр. 6, 17, 19, 80, 92 и 93 от 2009 г., бр. 15, 41, 50, 54 и 87 от 2010 г., бр. 19, 35, 54 и 80 от 2011 г., бр. 29, 32, 38, 45, 47, 53, 77, 82 и 99 от 2012 г., бр. 15, 24, 27, 28, 66 и 109 от 2013 г., бр. 49, 53, 98 и 105 от 2014 г., бр. 35, 61, 62, 79 и 101 от 2015 г., бр. 15 и 51 от 2016 г., бр. 13, 63, 92, 96 и 103 от 2017 г., бр. 21, 28, 55 и 108 от 2018 г., бр. 1, 24, 25, 41, 44 и 62 от 2019 г.) в края на текста се поставя запетая и се добавя „а в предвидените от закон случаи – парцеларен план на акваторията и план за застрояване на прилежащата територия“.

**§ 56.** От датата на влизане на този закон в сила се формират следните пристанища по чл. 106а:

1. пристанище за обществен транспорт Бургас, включващо всички терминали на пристанище за обществен транспорт с национално значение Бургас и тези от пристанищата за обществен транспорт с регионално значение, които имат обща с него инфраструктура за достъп по море;

2. пристанище за обществен транспорт Варна, включващо всички терминали на пристанището за обществен транспорт с национално значение Варна и тези от пристанищата за обществен транспорт с регионално значение, които имат обща с него инфраструктура за достъп по море.

**§ 57.** (1) Оценките на сигурността на пристанищата, за които към датата на влизане в сила на този закон не са възникнали основания за преразглеждане поради промени в пристанищната инфраструктура или поради увеличаване на рисковете за сигурността, запазват действието си като оценки на сигурността на пристанищните съоръжения по смисъла на чл. 2, т. 11 от Регламент (ЕО) № 725/2004 г. на Европейския парламент и на Съвета от 31 март 2004 г. относно подобряване на сигурността на корабите и на пристанищните съоръжения до изтичане на петгодишния срок за задължителното им преразглеждане или до настъпване на обстоятелство, налагащо предсрочно преразглеждане.

(2) При условията на ал. 1 заварените оценки на сигурността на пристанищните райони запазват действието си като оценки на сигурността на пристанищата.

(3) Заварените одобрени планове за сигурност на пристанищата и пристанищните райони, които са изготвени въз основа на оценките по ал. 1 и 2, запазват действието си съответно като планове за сигурност на пристанищните съоръжения и планове за сигурност на пристанищата.

(4) От датата на влизане в сила на този закон издадените по реда и при условията на чл. 60а, ал. 3 удостоверения за съответствие на пристанището престават да бъдат валидни.

**§ 58.** (1) В тримесечен срок от влизане на закона в сила за посочените в § 56 пристанищни терминали от пристанища за обществен транспорт с национално значение и пристанища за обществен транспорт с регионално значение се издават служебно нови удостоверения за експлоатационна годност за пристанищни терминали от пристанище по чл. 106а. Срокът на валидност на новите удостоверения е същият като този на заменяните.

(2) Ако към датата на влизане в сила на този закон срокът на валидност на удостоверението за експлоатационна годност за посочен в § 56 пристанищен терминал от пристанище за обществен транспорт с национално значение или пристанище за обществен транспорт с регионално значение е изтекъл или е налице промяна в друго вписано в удостоверението обстоятелство, новото удостоверение за експлоатационна годност се издава по общия ред.

(3) Удостоверенията за експлоатационна годност, издадени за пристанища за обществен транспорт, които не попадат в приложното поле на Регламент (ЕС) 2017/352, както и за терминали от такива пристанища, запазват действието си за срока, за който са издадени.

**§ 59.** (1) В шестмесечен срок от влизане на закона в сила управителният орган на пристанище по чл. 106а започва процедура на обществени консултации по:

1. първата седемгодишна програма за развитие на пристанището;

2. размера на пристанищните такси по чл. 103в, ал. 1, т. 1 и по чл. 109а, ал. 3, които ще се прилагат в пристанището;

3. плана за приемане и обработване на отпадъци на пристанището.

(2) До влизане в сила на решението на управителния орган на пристанище по чл. 106а за структурата и размера на пристанищните такси по чл. 103в, ал. 1 и по чл. 109а, ал. 3, за корабите, посещаващи или опериращи в пристанището се събират определените по досегашния ред пристанищни такси.

**§ 60.** (1) Планът за приемане и обработване на отпадъци на пристанище по чл. 106а се одобрява след влизане в сила на решението на управителния орган на пристанището относно структурата и размера на пристанищните такси, в частта за пристанищните такси за приемане и обработване на отпадъци – резултат от корабоплавателна дейност.

(2) До одобряването на плановете по ал. 1 в пристанищата по чл. 106а се прилагат заварените одобрени планове за приемане и обработване на отпадъци на посочените в § 56 пристанищни терминали от пристанища за обществен транспорт с национално значение и пристанища за обществен транспорт с регионално значение.

(3) Плановете за приемане и обработване на отпадъци на пристанищата за обществен транспорт извън приложното поле на Регламент (ЕС) 2017/352 запазват действието си до изтичане на тригодишния срок за задължителното им преразглеждане, освен ако към датата на влизане в сила на този закон са налице промени в обстоятелствата, при които са били одобрени.

**§ 61.** (1) Одобрените към датата на влизане в сила на този закон генерални планове за пристанищни терминали от пристанища за обществен транспорт с национално значение и пристанища за обществен транспорт с регионално значение по § 56 запазват действието си и предвижданията им, с изключение на тези за инфраструктурата за достъп, задължително се съобразяват при изработване и одобряване на генералния план за съответното пристанище по чл. 106а.

(2) Заварените одобрени генерални планове за нови пристанища за обществен транспорт с регионално значение, за достъп до които по море се предвижда да се използва инфраструктура за достъп до пристанище по чл. 106а, запазват действието си като генерални планове за нови терминали на пристанището по чл. 106а и предвижданията им, с изключение на тези за инфраструктурата за достъп, задължително се съобразяват при изработване и одобряване на генералния план за съответното пристанище по чл. 106а.

(3) Внесените за разглеждане, приемане и одобряване проекти на генерални планове за пристанищни терминали от пристанища за обществен транспорт с национално значение и за пристанища за обществен транспорт с регионално значение по § 56, за които до датата на влизане в сила на този закон няма издадена заповед по чл. 112б, ал. 7, се одобряват като генерални планове за пристанищни терминали от пристанище по чл. 106а. Предвижданията им по отношение на инфраструктурата за достъп са временни – до одобряване на генералния план на пристанището по чл. 106а.

(4) Дадените до влизане в сила на този закон разрешения за изработване на проекти на генерални планове за пристанищни терминали от пристанища за обществен транспорт с национално значение и за пристанища за обществен транспорт с регионално значение по § 56 запазват действието си. Изработените в съответствие с тях проекти на генерални планове се одобряват по реда на ал. 3.

(5) На заявителите по заварените висящи производства по чл. 112а1 за пристанищни терминали от пристанища за обществен транспорт с национално значение и за пристанища за обществен транспорт с регионално значение по § 56 се дава едномесечен срок за съобразяване на заданието за проектиране с изискванията на този закон.

**§ 62.** В шестмесечен срок от датата на влизане на закона в сила управителният орган на пристанище по чл. 106а предприема необходимите действия за получаване на разрешение за изработване на проект на генерален план на пристанището.

**§ 63.** Изискването за съответствие с Морския пространствен план на Република България не се прилага за проектите на генерални планове на пристанища за обществен транспорт, внесени за одобряване до неговото приемане.

**§ 64.** Съществуващата инфраструктура за достъп по суша до пристанищата за обществен транспорт се отчуждава по реда на чл. 34а и следващите от Закона за държавната собственост въз основа на влязъл в сила генерален план по чл. 112а, ал. 7, като при пътните подходи се отчуждават пътищата заедно със земята, върху която са изградени, а при железопътните подходи – железните пътища заедно със сервитут върху поземлените имоти, през които преминават.

**§ 65.** (1) До 1 юли 2025 г. сключените по реда и при условията на § 74, ал. 3 от Преходните и заключителни разпоредби на Закона за изменение и допълнение на Закона за морските пространства, вътрешните водни пътища и пристанищата на Република България (ДВ, бр. 24 от 2004 г.) договори за един или повече терминали – държавна собственост, от пристанище по чл. 106а се привеждат в съответствие с разпоредбите на Регламент (ЕС) 2017/352.

(2) В срока по ал. 1 се привеждат в съответствие с изискванията на Регламент (ЕС) 2017/352 и сключените преди 15 февруари 2017 г. договори по чл. 117а, ал. 3 за един или повече терминали – общинска или частна собственост, от пристанище по чл. 106а, които нямат определен срок на действие или съдържат клаузи, пораждащи сходен ефект.

**§ 66.** Параграф 13, в частта относно чл. 106в, ал. 2, § 15, в частта относно 109в, и § 39, т. 2 относно чл. 115с, ал. 3, влизат в сила на 1 януари 2020 г.

Законът е приет от ХLIV Народно събрание на ……………2019 г. и е подпечатан с официалния печат на Народното събрание.